User:Santoshpandey467

 रामनाथ यादव 'बेखबर' की रचनायें 

खार खारों से जरा ऐसे भी खाया जाए

बाग़ में फूल हर इक सिम्त खिलाया जाए।

प्यार का ऐसा चलन फिर से चलाया जाए

अश्क़ अब गैरों के ग़म में भी बहाया जाए।

चल के जिस रास्ते पे वक़्त ही ज़ाया जाए

यार उस रास्ते पे और न जाया जाए।

फूल है शाख़ है और शाख़ पे दो पंछी भी

आओ गुलशन को जरा और सजाया जाए।

रात काली है यहाँ गाँवों में नगरों में भी

चाँद तारों को चलो ढूँढ़ के लाया जाए।

थोड़ी सी धूप हो थोड़ी सी जहाँ छाया हो

ऐसे माहौल में इक गाँव बसाया जाए।

पेट में दर्द है भूखे ही भजन करना है

भूख की शान में अब पेट बजाया जाए।

बेख़बर फूल को खिलते ही लुटाया इसने

यार इस पेड़ को जब तब न हिलाया जाए। जब-तक दिल में प्यार जगे थे

भावों के अम्बार जगे थे।

जाग उठा था मुल्क हमारा

जिस दिन ये अख़बार जगे थे।

तख़्त भला कैसे हिलता वो

सड़कों पे दो चार जगे थे।

कैसी लज्ज़त थी बातों में

जब चिट्ठी जब तार जगे थे।

चीख उठा था सारा अम्बर

जिस दिन ये तलवार जगे थे।

माँ के जगते ही लगता था

मेरे भी घर-वार जगे थे।

रामनाथ यादव “बेख़बर”

सिताब, दियारा , बलिया(उo प्रo)

एमo एo (हिंदी)

कब कहाँ किसी की भी अर्जियाँ समझती हैं,

बिजलियाँ गिराना बस बिजलियाँ समझती हैं।

गर पकड़ में आई तो पंख नोचे जाएंगे,

बाग़ की हकीकत सब तितलियाँ समझती हैं।

पहले दाने डालेगा फिर हमें फँसाएगा,

चाल यह मछेरे की मछलियाँ समझती हैं।

फ़्लैट कल्चर आया है जब से अपने शहरों में,

रोशनी की कीमत सब खिड़कियाँ समझती हैं।

चल पड़ेंगे बुलडोजर छातियों पे इनकी भी,

बिल्डरों की नीयत को झुग्गियाँ समझती हैं।

वो उमंगें नाज़ुक-सी चैट वाले क्या जाने,

प्यार वाली जो बातें चिट्ठियाँ समझती हैंll